b"\n_START_ARTICLE_\nLicerio Geronimo\n_START_SECTION_\nTalambuhay\n_START_PARAGRAPH_\nIpinanganak si Geronimo sa Sampaloc, Tondo noong 27 Agosto 1855 kina Graciano Geronimo, na mula Montalban at Flaviana Imaya_NEWLINE_na mula Gapan, Nueva Ecija. Siya ang panganay sa anim na magkakapatid. _NEWLINE_Nanirahan siya sa kanyang lolo noong siya'y siyam na taong gulang sa San Miguel de Mayumo, Bulacan. Sa gulang na 14, sinamahan niya ang kaniyang ama upang tumulong sa gawaing bukid. Dal\xc3\xa1 ng kahirapan, hindi nakapag-aral ng pormal si Geronimo, ngunit natutuo siyang magbas\xc3\xa1 at magsulat sa tulong ng isang kaibigang nagturo sa kaniya ng alpabeto. _NEWLINE_Dalawang ulit siyang nag-asawa, makaraang yumao ang kaniyang unang asawa na si Francisca Reyes. Nagkaroon naman siya ng limang anak sa kaniyang pangalawang asawa na si Cayetana Lincaoco na taga-San Mateo. Nabuhay siya sa pamamagitan ng pagsasaka at pamamangka sa ilog Marikina at Pasig ng mga pasaherong patungong Maynila.\n_START_SECTION_\nHimagsikang Pilipino\n_START_PARAGRAPH_\nNahikayat na sumanib si Geronimo sa lihim na samahan na Katipunan ng kaniyang amain na Felix Umali, alguacil mayor ng Barrio Wawa ng Montalban._NEWLINE_Isa si Geronimo sa mga Katipunerong sumalakay sa imbakan ng pulbura ng mga Espanyol sa San Juan del Monte noong 30 Agosto 1896. Inorganisa din niya ang mga puwersang pinamumunuan niya sa Montalban, San Mateo at Marikina."